In fletta uman giuven

Christoph Simon

La damaun da Nadal runan Jürg e Klara Probst ils pes si da la via da glera vers lur residenza per la vegliadetgna.
"Ti stos ta laschar far il chalun", di ella.
"Pertge èsi musica si qua?", dumonda el.
Sin il plat dal grammofon gira, sco che Jürg Probst remartga suenter otg stgalims e quindesch lungs meters tras gardaroba, pierten e stiva, la Regina da Händel.
"Igl è absurd da spustar in'operaziun mo perquai che – Seraina è qua", di Klara Probst. En ina minuta è Jürg Probst tar sia biadia, en sia bratscha e giun plaun.
"Seraina, chara, di ti ad el ch'el stoppia ir ad operar", di Klara Probst plain umor, perquai che Seraina è la suletta persuna giuvna en lur vita. Seraina è la suletta persuna giuvna en la vita blers.
Seraina di ch'ella vegnia da visitas a barbas e ondas, a basattas e famiglias, ch'ella na stettia ditg e ch'ella stoppia gist et cetera, entant ch'ils Probsts s'interesseschan oravant tut pertge che Seraina na saja, cun 36 onns, anc mamma.
"Quai n'è nagin striegn", di Klara.
"Na, nona", di Seraina. "Mai."
"In ulteriur pass sin la via da l'extirpaziun culturala", di Jürg.
Klara guarda viadora. "Vegls sin la via da glera", di ella.
Natiralmain èn quai il tat e la tatta da Seraina da la vart dal bab. Natiralmain prendan els davent Seraina dals Probsts per sa tagliar giu er els ina fletta uman giuven.
"Nus duvrain anc in pèr ...", di Jürg Probst, tadlond la Regina da Händel, "...in pèr biadis."
"Tge raquintas", di Klara Probst cun vusch trista. "In nov chalun, quai è quai che ti dovras."

Translaziun: Dumenic Andry